তিস্তা ব্যারেজের জলে আটকে গেল ৭ টি হাতি। বুধবার সকাল থেকে দুপুর পর্যন্ত শাবক-সহ হাতির দলকে ব্যারেজের জল থেকে দীর্ঘক্ষণের চেষ্টায় পাড়ে আনতে সমর্থ হন বৈকুন্ঠপুর বনবিভাগের বেলাকোবা রেঞ্জের কর্মীরা।
এদিন সকালে শাবক-সহ ৭ টি হাতি বৈকুন্ঠপুর জঙ্গল থেকে বেরিয়ে তিস্তা ব্যারেজের অন্য পাড়ে জঙ্গলে যাওয়ার চেষ্টা করে। সকাল ৯টা নাগাদ হাতিগুলি তিস্তা ব্যারেজের মধ্যে নামে। কিন্তু হাতির দলটি কিছু দূর এগোতে না এগোতেই ব্যারেজের জল বাড়তে থাকে। কারণ সেই সময় তিস্তা ব্যারেজ থেকে প্রায় ৩ হাজার কিউসেক জল ছাড়া হয়েছিল। ফলে হাতিগুলি ব্যারেজের মাঝামাঝি জায়গায় আটকে যায়। হাতি আটকে পড়ার খবর যায় বনদফতরে। ব্যারেজ কর্তৃপক্ষকে নতুন করে জল না ছাড়ার জন্য অনুরোধ করে বনদফতর।

ছোট হাতিদের আগলে রেখেছে বড়রা। 
তিনটি ছোট শাবক যাতে জলের প্রবল তোড়ে ভেসে না যায়, সেই জন্য মাদি এবং পুরুষ হাতিগুলি শাবকগুলিকে দু’দিক থেকে আগলে রেখেছিল। বেলাকোবা রেঞ্জের রেঞ্জার সঞ্জয় দত্ত জানান, ১৯৯৭ সালে তিস্তা ব্যারেজের জলে এইভাবেই পারাপার করতে গিয়ে তিনটি হাতির মৃত্যু হয়েছিল। কিন্তু এবার বনদফতরের কর্মীরা ঘটনাস্থলে সময়মতো এসে ব্যারেজ কর্তৃপক্ষকে জানিয়েই ৭টি হাতিকে নজরদারির মধ্যে রেখে মাহুতদের মারফত নির্দেশ দিয়ে এক জায়গায় অনেকক্ষন দাঁড় করিয়ে রাখে। ফলে হাতিগুলি ভেসে যায়নি।
দুপুর আড়াইটে নাগাদ ব্যারেজের জলস্তর কমতে থাকার সঙ্গে সঙ্গেই হাতির দলকে ধীরে ধীরে পাড়ে এনে বৈকুন্ঠপুরের জঙ্গলে ফিরিয়ে দিতে সমর্থ হন বনদফতরের কর্মীরা।
দেখুন ভিডিও

দেখুন ফোটোগ্যালারি
ও তিস্তা রে...